<classify> HEKTA zaidi ya 4,000 za mazao wilaya ya Mpwapwa mkoani Dodoma zimevamiwa na wadudu waharibifu wa mimea.Hayo yalielezwa kwa Mkuu wa Mkoa, Dk Binilith Mahenge katika ziara yake hivi karibuni.Akiwa wilayani hapa Dk Binilith Mahenge alitembelea baadhi ya mashamba yaliyovamiwa na wadudu hao na kujionea hali halisi.Taarifa ya ukubwa wa tatizo ilitolewa na Mkuu wa wilaya ya Mpwapwa, Jabir Shekimweri ambaye amesema zaidi ya hekta 4,000 zimevamiwa na wadudu na tayari barua ilishapelekwa wizarani na wanasubiri utekelezaji ili dawa ziletwe.Pia wakulima wa Mpwapwa walimueleza mkuu huyo wa mkoa kwamba ugonjwa uliovamia mashamba yao wanauita sulenje, kwani unashambulia majani ya mazao. Alisema atawasiliana na Wizara ya Kilimo ili dawa zipatikane haraka kunusuru mazao hayo.Hali ya mazao ni nzuri lakini hatutakubali kuona yanaharibiwa hivi na wadudu lazima tuchukue hatua za haraka kuyanusuru, alisema.Dk Mahenge alisema wananchi wametumia vizuri mvua zinazonyesha kulima mtama kwa wingi na mvua zimenyesha zaidi ya milimita 600, jambo ambalo limeleta matumaini makubwa.Alisema katika wilaya hiyo tayari maharage na viazi vimeanza kuvunwa na viko sokoni. Pia alitaka Idara ya kilimo kuandaa takwimu na kuona jinsi kila mwananchi alivyoshiriki kulima mazao kwa mwongozo wa maofisa kilimo.Mkurugenzi Mtendaji wa halmashauri ya Wilaya ya Mpwapwa, Paul Sweya alisema katika msimu wa 201819 jumla ya kaya 79,222 zimeshiriki katika shughuli za kilimo, kwa mazao ya chakula jumla ya hekta 80,133 zimelimwa na kuzalisha tani 36,567 ikilinganishwa na malengo ya kulima hekta 89,161 na kuzalisha tani 136,594.Alisema mvua zilianza kunyesha Oktoba, mwaka jana na mwenendo wa mvua ni mzuri ambapo kiasi cha mvua kilichonyesha mpaka Januari ni milimita 685.9.Alisema katika msimu wa 20192020 kazi zilizofanyika ni pamoja na kuwaunganisha wakulima na wasambazaji wa pembejeo ambapo jumla ya kilo 1,000 zimeuzwa kwa wakulima kwa kushirikiana na muuzaji wa mbegu ya mtama aina ya NARCO Mtama 1 kutoka kampuni ya Namburi Agriculture.Pia mafunzo kwa wakulima wa mtama 3,841 katika mradi wa uhakika wa usalama wa chakula na kumuongezea mkulima kipato unaofadhiliwa na Shirika la Mpango wa Chakula WFP unaosimamiwa na Shirika la Farm Africa na kufanyika katika vijiji 46, lengo likiwa ni kuwapatia wakulima mafunzo ya kilimo biashara, kuunda vikundi na kuwaunganisha wakulima wa mtama na masoko.Alisema maofisa ugani wanne na wakulima 12 wamepatiwa mafunzo ya uundaji wa vikundi, kutafuta masoko kwa kutumia mtandao, mafunzo ya kilimo hai kwa kutumia madawa na mbolea asili.  <topic>: KITAIFA 